《送沈秦川婿之任江西宪副》
明代·朱朴

豫章城上大江西，台宪恩书拜紫泥。豸绣乍围金带重，宫花犹紫帽檐低。

九天霖雨随车毂，三楚风云入马蹄。魏阙朝班遥想像，高堂禄养喜扶携。

滕王阁据江山胜，五老峰攒翠黛齐。官舍昼閒书满案，讼庭人静草生蹊。

青云壮志方驰骤，白首离怀易惨悽。他日相思闻过雁，莫辞书札重缄题。

作者简介：浙江海盐人，字元素。体瘦长，而音声琅琅，务农为生。工诗，有《西村诗集》，许杞山序而刻之。